અગાઉ એક વર્ષ સુધી ભવનાથ મંદિરના મહંત રહી ચૂકેલા અને હાલ ગિરનાર પરના અંબાજી મંદિરના મહંત તનસુખગીરી બાપુએ ‘અભિયાન’ સાથેની વાતચીતમાં એવો ખુલાસો કર્યો હતો કે ભવનાથ મંદિર એ કોઈ અખાડાનું મંદિર નથી પણ હજાર વર્ષ જૂની ભીડભંજન ગુરુ-શિષ્ય પરંપરાની ગાદી છે. આ પરંપરા મુજબ જ તેના ગાદીપતિની નિમણૂક થવી જોઈએ એવી અમારી માગણી સરકારી તંત્ર પાસે છે. આ ગુરુ પરંપરાનો હું ર૭મા મહંત તરીકે કામ કરી રહ્યો છું. સાધ્વી જયશ્રીગીરીના બહાર આવેલા વિવાદ અંગે તનસુખગીરી બાપુ કહે છે કે, “ભવનાથ મંદિરમા શૈલજાગીરી પ્રબંધકપદે આવ્યાં બાદ તેને હટાવીને જયશ્રીગીરી આવ્યાં હતાં. થોડા દિવસો તેઓ રહ્યાં ત્યાં તેમને લઈને વિવાદો બહાર આવતા તેમને પણ હટાવાયાં છે. હાલ આ આખો મામલો કોર્ટ મેટર થઈ ગયો છે. તેઓ કહે છે વારંવાર સાધુ સમાજનાં કલંકિત પ્રકરણો બહાર આવે છે તેનાથી સાધુ-સંતોની છબિ ખરડાઈ રહી છે. સમાજની શ્રદ્ધા ઘટી રહી છે. આવંુ ન થાય તે માટે ખુદ સાધુ-સંતોએ તેમના વ્યવહાર સુધારવા જોઈએ. હું તો ત્યાં સુધી કહીશ કે સાધુ સંતોએ માત્ર સેવાપૂજામાં ધ્યાન આપવું જોઈએ હાઈફાઈ સુવિધાઓથી દૂર રહેવું જોઈએ, કારણ કે ઝઘડાઓનું મૂળ એ જ બને છે! ”